23. schôdza NR SR - 12.deň - B. popoludní
Dátum: 2024-12-11
Poslanec: Jakab, Július (SLOVENSKO)
Druh vystúpenia: Vystúpenie v rozprave

41. Znovu začnem citáciou Roberta Fica z roku 2022, keď tu v pléne si natáčal svoje video o tom, ako by on túto situáciu okamžite vyriešil. Nadával na vtedajšiu vládu, ako 2 200 výpovedí lekárov absolútne nerieši a hovoril o tom, ako by to vyriešil on. Takže chvíľku citácie Roberta Fica: „Takto nejako vyzerá záujem vládnej koalície o krízovú situáciu v zdravotníctve, 2 200 lekárov podalo výpoveď, samozrejme vláda sa tvári, že nič sa nedeje, ignorujú sa akékoľvek požiadavky odborárov. Tlačíme na vládu, aby, preboha, podpísala s lekármi memorandum, aby sa vrátili lekári 1. 12. 2022 do práce, pretože inak nastane totálny kolaps slovenského zdravotníctva, obrovský odklad operácií, poskytovanej zdravotnej starostlivosti. Takáto situácia tu nikdy nebola. Pýtame sa, kde je predseda vlády?" Koniec citácie Roberta Fica z roku 2022. Stál tam hore na balkóne a natáčal si videjko. Takže môžem sa pýtať rovnako ako on, kde je predseda vlády. Predseda vlády je v Brazílii. Presne tak. Aj s niektorými ministrami, dokonca aj s tými, ktorí sú zo strany HLAS a ktorí by mali podporiť svojho ministra. Nepodporujú ho, dokonca ho nepodporil ani vlastný predseda, ktorý v nedeľu, keď ste zvolali mimoriadnu vládu, aby ste tento paškvil, ktorým chcete donútiť lekárov pracovať, aj keď si dovolili upozorniť na vaše chyby, dovolili si upozorniť na to, že Robert Fico im berie 100 mil., dovolili si upozorniť na to, v akom stave je zdravotníctvo za vyše roka vašej vlády, dovolili si upozorniť na vaše sľuby, ktoré ste nesplnili, dovolili si upozorniť na to, že premiér si síce zvýšil plat o päťtisíc euro a doprial si doživotnú rentičku a ešte aj generálnemu prokurátorovi chcete dať doživotnú rentičku, ale zdravotníctvo je pre vás na poslednom mieste. Tak keď tento paškvil ste predkladali na vláde v nedeľu večer, nie večer, ale v nedeľu 8. 12., tak váš vlastný predseda bol pozerať formule. A toto je tá podpora, o ktorej hovorím. Vaši vlastní ministri, váš vlastný predseda, vaši vlastní poslanci, žiadni tu nie sú, vás nepodporujú, nepodporujú. A to tu vidíme aj v tom hlasovaní. Máte troch poslancov, s ktorými si neviete rady z vlastného klubu, na ten klub už ani nechodia. Dneska som počul v Rádiu Expres vášho kolegu Migaľa, ktorý rozprával o tom, ako to nefunguje. Počul som pána Danka tuto na chodbe rozprávať do televízií, ako ohrozujú celú túto vládu, celé fungovanie vlády, ako sa chystáte na predčasné voľby. No toto je stav vašej súčasnej koalície, to o Huliakovi a jeho poslancoch, pánovi Ľuptákovi ani už nehovorím, hej, s tými už ani nepočítate, tí už, to už so sedemdesiatšestkou s odretými ušami tu bačujete. Potom traja poslanci sa vám vzbúria, už máte iba 73. Takto zaujíma zdravotníctvo vašich poslancov. Sledujú vlastné ciele, vlastné účely. Pán Ferenčák vlastný cieľ, včera nepodporil, ani neprešiel zákon, ste ho presunuli kdesi na február, lebo sa na ňom neviete zhodnúť, lebo pán Ferenčák ho zablokoval. Pán Šalitroš nesúhlasí, pán Migaľ nesúhlasí, nikto nesúhlasí. Jediné, čoho sa dožijeme, tak ako hovoril Gábor Grendel vo svojej faktickej poznámke, je, že sa dožijeme momentu, kedy to títo traja nakoniec podporia a ani nie napriamo, ale tým, že sa odprezentujú, že sú tu prítomní. A tým vám to umožnia hlasovať a tým hlasovaním to prijmete, aj keď oni sa budú tváriť, že sú proti, ale v skutočnosti to schvália svojou vlastnou prezentáciou. A toto je stav súčasnej koalície. To všetko ilustruje, že ministri si chodia lárom-fárom po svete pozerať Brazíliu, kde ani nevedia, kto tí naši členovia vlády sú, ani z ktorej krajiny prišli, Juhoslávia a neviem čo, si to mýlia so Slovinskom. Okej, ale ja sa pýtam, kde je súčasná vláda, kde je Robert Fico, ktorý radšej podporí Kotlára akoby podporil ministra zdravotníctva. A potom minister zdravotníctva sa v tom topí a hovorí, že teda s odborármi už rokoval 40 hodín, že teda asi, ja som to už hovoril, že neviem, či mám z toho odpadnúť alebo to je niečo ako nejaké terno, lebo 40 hodín to mi príde ako bežný pracovný týždeň, to mi nepríde nič extra. A myslím si, že keď je 3 300 výpovedí, tak by sa mali diať iné veci a malo by sa rokovať od rána do večera. A toto, čo robíte a nielen pri tomto, ale pri iných veciach, tak na tých ľudí dolieha. Samozrejme, že to cítia, samozrejme, že ich nezaujímajú vaše šarvátky vnútorné. Zaujíma ich, či sa bude mať kto o nich postarať, či budú mať lekársku starostlivosť alebo to bude tak, ako tu hovoril v roku 2022 Robert Fico, že hrozí totálny kolaps slovenského zdravotníctva, obrovský odklad operácií, poskytovanej zdravotnej starostlivosti a takáto situácia tu nikdy nebola a ako by to on vyriešil za jednu hodinu a sľúbil, že bude pokoj, že bude profesionalita a nič z toho sa, vážení kolegovia, proste nedeje. A tí ľudia vám verili, tí ľudia vás volili, že budú lacnejšie potraviny, že budú lacnejšie energie, že žiadne výhody, ktoré mali, sa im brať nebudú. A potom tí ľudia, samozrejme, že píšu. Napríklad aj mne napísal jeden pán, som sa opýtal, či to môžem prečítať. Tak s dovolením jeho vám prečítam krátku, krátky úryvok zo slovenskej rodiny, ktorá sleduje to, čo tu stvárate. Terajšia vláda potápa Slovensko ku dnu a úplne s tým súhlasím. S manželkou sme pracovali chvíľu v zahraničí a premýšľali sme, kde by bolo lepšie vychovávať dieťa. Plánovali sme dieťa a nakoniec sme sa rozhodli, že prídeme na Slovensko. V januári tohto roku sme sa s tehotnou manželkou vrátili na Slovensko a to bol plán, no namiesto normálneho fungovania sme padli na kolená. Pán Fico, ktorý už bol vo vláde so svojou partiou a robil rôzne opatrenia, tak nakoniec prijal také, vďaka ktorým sme padli na kolená. Žiadne tehotenské, manželka nemala nárok ani na materské, začal život z ruky do úst. Už teraz sú naše Vianoce jedny z tých najhorších a musíme prevracať každý cent, nemôžme si dovoliť kúpiť stromček, ani malej darček. Vďaka Ficovi premýšľame o odchode z tejto krajiny, len aby sme mali normálny život a aby malá nepocítila chudobu, akú cítime teraz. Jedno šťastie, že je ešte malá na to, aby to vnímala a pamätala si. Toto je správa jedného človeka, ktorý vám uveril, vrátil sa na Slovensko a rozmýšľa, že so svojou rodinou odíde preč. A to nie je človek, ktorý je len jedna rodina. Pozrite si fóra, kde sú medici, ktorí študujú za lekárov a vidia, čo teraz robíte s tými lekármi, že nediskutujete, že neriešite s nimi, že málo sa zaoberáte tým, aby ste prijali ich opatrenia. Áno, 40 hodín je málo, ja som vám to hovoril, 40 hodín odrokovaných to je za tri dni. Dajte do toho viac. Mali ste sedieť od rána do večera s nimi. Ja som si pozeral tých 19 opatrení a nehovorím vám to len tak, pán Šaško, ja som na tých rokovaniach bol v tom 2022, keď váš premiér hovoril, ako by to on všetko vyriešil. A teraz ho nezaujímate, nezaujíma ho zdravotníctvo, absolútne ho to nezaujíma. A ja viem, že vy to viete, nepoviete to, ale viete to. Nezaujíma to ani vášho predsedu. Jediné, čo ich zaujíma, sú ich vzájomné žabomyšie vojny. Lebo tie pravidlá, ktoré sú tu, alebo tie požiadavky, ktoré som si čítal z LOZ-u, odborového zväzu, teda pardon Lekárske odborové združenia, ktoré popísali a s ktorými za vami chodia a ktoré sa snažia vyjednať, nie sú, nie sú veci, ktoré by ste nedokázali prijať. Dokázali a dokázali by ste prijať aj tie ich finančné nároky. Nie je to žiadne terno. Ja keď som si bol pozeral poriadne a detailne výstupy z tých rokovaní, lekárski odborári požadujú 20 mil. Poďte sem, povedzte, že nie je to tak. Dobre. Vy vo svojich materiáloch máte napísaných 100 mil. Oni hovoria, že požadujú 20 mil. Dobre, venujme sa aj tým sto, aj tým dvadsať. Kde ich nájdete? Kdekoľvek ich nájdete v tom rozpočte. Dobre viete, že rezort obrany dostal o 700 mil. eur viac ako minul. Dobre viete, že tie zbrojárske obchody, ktoré minister Kaliňák plánuje, sú rádovo v miliardách eur. Dobre viete, že rozpočet na zdravotníctvo bol 5 mld. v roku 2020, keď začala pandémia. A to boli nie inakšie krízy. To boli krízy, kedy sa riešilo, či je dostatok lôžok v nemocniciach, či je dostatok personálu, aký vek má ten personál, či náhodou nie sú ohrození na zdraví a mnohí z nich boli. A mnohí z nich pri tej opatere o chorých aj zomreli. Či fungujú kyslíkové prístroje, kde sú ventilácie. Na trhu sa zháňali ventilácie. To boli nie inakšie krízy. Že bol permanentný krízový štáb, že bolo odborné konzílium, hlavný hygienik, že bol krízový štáb. To boli krízy, vy žiadnu nemáte. Ja vám to hovorím dneska opäť. Jedinú krízu, ktorú máte v zdravotníctve, ste si priviedli sami. (Reakcia ministra zdravotníctva.) Ideme sa baviť o rozpočte? Dobre, prihláste sa, prosím, s faktickou poznámkou alebo poďte do rozpravy, nech môžem ja na vás reagovať, poďte. Aká je tá kríza? Päť miliárd v roku 2020, vy máte na budúci rok koľko? Desať miliárd takmer. A mi povedzte, kde máte tú krízu v zdravotníctve. Povedzte, kam idú tie peniaze, lebo tí odborári vám to odkazujú. Koľko ide do súkromných nemocníc peňazí oproti tomu, koľko ide do štátnych? Aký je ten pomer, aký je ten nepomer? Kde sa dajú tie peniaze ušetriť? Oni to vyčíslili. Tam máte napríklad hneď 20 mil. eur. Centrálne obstarávanie. Tuto pán Muňko to hovorí, už asi desaťkrát to povedal, aj tuto v pléne, aj na finančnom výbore. Povedal ministrovi financií, povedal to už aj neviem komu všetkému, začnite centrálne obstarávať pre tie nemocnice. Ušetríte desiatky miliónov eur. Výborne. Športové centrum, ja neviem, či ste to zachytili, asi ste to zachytili, boli ste na vláde. Športové centrum za 20 mil. eur, na to sa peniaze nájdu. V rozpočte ministerstva zbytočného za 240 mil., pán minister. (Reakcia ministra zdravotníctva.) Tam máte ďalších, stovky miliónov eur. V rezerve premiéra, v nerozdelenej. Sa mi páči, že sa tak zapájate. V nerozdelenej rezerve premiéra, koľko je stoviek miliónov eur ešte? (Reakcia ministra zdravotníctva.) 452, výborne. Prečo vám ich premiér nedá? Prečo vám premiér nedá na vyriešenie tejto krízy? (Reakcia ministra zdravotníctva.) Áno, 112, zrejme to nestačilo... (Prerušenie vystúpenia predsedajúcim.) Danko, Andrej, podpredseda NR SR Skúste vystúpenia, pán minister zareaguje v rámci rozpravy určite, dobre. Jakab, Július, poslanec NR SR Jasné, však poďme do čísiel. Ja tomu rozumiem. Keď pán minister financií povie, že 220 mil. zobere zdravotníkovi z ich budúcich platov, potom ste sa rozhodli, že 112 im dáte, 107, tam nejak ešte chýba. Na všetko ostatné sú priority, všetko sú priority, zbrojárske kšefty, neviem, čo všetko sú priority, však viete vy sám, zbytočné ministerstvo za 240 mil. eur, ušlé dane 500 mil. eur kvôli tomu, že ste si schválili amnestie. Tam máte všetky peniaze. A keď sa bavíme o tých miliónoch. Jeden tank, tam máte peniaze. Alebo tretina toho lietadla, tretina toho súkromného tryskáča, jeho obstarávacej ceny, tam máte peniaze na tých lekárov. Prosím? Prihláste sa s faktickou poznámkou. Veľmi rád budem na vás reagovať. Cítim, že do rozpravy by chcel ísť pán minister, cítim, že aj niektorí koaliční poslanci by chceli zareagovať faktickou otázkou. Poďte. Faktickou poznámkou, pardon, poďte. Poďte vyvrátiť z toho, čo hovorím o zdravotníctve, že ste sa úplne na to vykašľali a jediné, čo tu vidíme, sú vaše vzájomné boje, tak toto ma naozaj zaujíma. Nič, nič, som vás vyzval do rozpravy, pán minister. Ďakujem pekne.